Почитувани членови на Комитетот,

Почитувани присутни,

Република Северна Македонија како висок приоритет го има поставено почитувањето на детските права и преку сеопфатен мултисекторски пристап се обезбедува заштита на правата на децата.

За унапредување на севкупната положба на децата во Република Северна Македонија отпочнат е процес за повторно воспоставување на национален механизам за следење на спроведувањето на Конвенцијата за правата на детето, поддржан од Делегацијата на Европската унија.

Во Република Северна Македонија од 2017 година функционира Националното координативно тело за превенција и заштита на деца од злоупотреба и занемарување кое е формирано од Владата и во кое има претставници од сите релевантни чинители во оваа област. Усвоена е Национална стратегија за превенција и заштита на децата од насилство (2020-2025) и Акциски план (2020-2022) кои се во согласност со сите значајни меѓународни документи, регулативи и прописи.

Во областа на превенцијата од насилство на деца преку организациски единици за превенција на МВР, се реализираат континуирани превентивни активности во основни и средни училишта за подобрување на севкупната и лична безбедност во образовно-воспитните установи, намалување на сите облици насилство меѓу учениците, детектирање на деца во ризик, градење доверба меѓу ученици и полиција и развивање меѓусебна соработка, како и активности за зголемување на свеста на децата и нивните родители за безбедно користење на интернетот  и социјалните мрежи.

Преку проектот „Постапување на полицијата со жртви на кривични дела“ реализирани се обуки со 3000 полициски службеници од униформирана и криминалистичка полиција.

Во насока на координирано постапување во борбата со трговија со деца, усвоен е Национален акциски план за борба против трговија со деца 2021-2025 и Оперативен план за борба против трговија со деца 2021-2022.
Од страна на МВР и МТСП формирани се мобилни тимови за идентификација на ранливи категории, вклучително и жртви на трговија со луѓе. Во текот на  првата половина од 2022 година идентификувани се 7 женски жртви од кои 6 деца на возраст од 14-17 години. На 3 деца им е обезбедено сместување во Центарот за лица жртви на трговија со луѓе

Заради заштита на правата на децата зајакнати се капацитетите на Народниот правобранител како национална институција за човекови права со посебен акцент на заштита на правата на децата преку формирање посебно одделение за следење на состојбите и заштита на правата на децата**.**

Во рамките на Стратегијата за реформа на правосудниот сектор 2017-2022 година изработен е Предлог на Закон за правда за децата во кој се транспонирани директивите на ЕУ што се однесуваат на процедурална заштита на децата кои се осомничени или обвинети во кривичната постапка и за утврдување минимални стандарди за правата, поддршката и заштитата на жртвите на криминал;

Во насока на намалување на сиромаштијата, особено на детската сиромаштија спроведена е реформа на системот на социјалната и детската заштита.

Со реформата се воведе Минималниот гарантиран приход, со што значително се зголемија трансферите кон семејствата кои имаат ниски или воопшто немаат приходи. Се воведе универзален детски додаток, (и за семејства со ниски приходи и корисници за Гарантирана минимална помош), со што бројката на деца корисници на ова право се зголеми од 3724 на 21886 деца.

Се воведе додатокот за образование за децата во основно и во средно образование (како поддршка на семејствата со ниски приходи во покривањето на трошоците за образование) и со тоа бројката на корисници-деца на ова право се зголеми од 3800 на 28749 деца.

Правото на посебен додаток го користат 6523 деца со попреченост.

Отворени се 35 дневни центри за деца со попреченост кои ги посетуваат 400 деца со попреченост, воспоставена е услугата за лична асистенција која ја користат 246 лица и услугата за помош и нега во домот за деца и лица со попреченост која има 513 корисници.

 Во тек е изработка на дизајн за воспоставување на Регистар за деца и лица со попреченост кој треба да биде завршен до крајот на 2022 година.

Со интензивна соработка со Делегацијата на Европската Унија и надворешни консултанти во февруари 2022 година завршен е идејниот проект за темелна реконструкција на Заводот за рехабилитација на деца и млади Скопје, кој предвидува институцијата да прерасне во современ центар за рана идентификација и интервенција, со дневни центри, професионална рехабилитација и центар за одмена на семејната грижа. Започнувањето на реконструкцијата е предвидено за 2023 година, со финансирање од Европската Унија и ко-финансирање од националниот буџет.

Развојот на современите политики за децата со попреченост се видливи и преку воведувањето на Меѓународната класификација на функционирањето при проценката на децата со попреченост. Примената на Меѓународната класификација е отпочната, направени се обемни измени на правната рамка (закони и подзаконски акти), процесот вклучува воспоставување на стручни тела – служби за функционална проценка и јакнење на нивните капацитети. Досега се отворени стручни тела во Скопје (2), Битола, Струмица, Гостивар, а во завршна фаза е воспоставувањето на вакви тела за проценка во Велес, Охрид и Штип. Реформата заеднички ја спроведуват Министерството за труд и социјална политика, Министерството за здравство и Министерството за образование и наука. Оваа методологија ги проценува јаките страни на децата и младите и ги уважува човековите права на секое лице со попреченост.

Владата на Република Северна Македонија преку Министерството за здравство, а со цел обезбедување на рана детекција на заболувањата кај новороденчињата, доенчињата и малите деца ја реализира „Програмата за активна здравствена заштита на мајки и деца“ како и „Стратегијата за безбедно мајчинство“. Како резултат на спроведувањето на активностите од овие документи државата бележи подобрувањe на здравјето на мајките и новороденчињата, како и намалување на смртноста на предвремено родени бебиња и кај новороденчињата.Стапката на перинатална смртност е намалена од 16.0 во 2016 година до 9,2 во 2021 година.

Владата од учебната 2021/2022 година обезбеди средства за вработување на 500 образовни асистенти во наставата за децата со попреченост, за кои беа обезбедени 216 милиони денари, а Министерството за труд и социјална политика направи законски измени со кои возрасната граница за користење на услугата на личната асистенција ја намали од 18 години на 6 години, со што се поддржува вклучувањето на децата во редовниот образовен систем и во општеството во целина. За учебната 2022/2023 обезбедени се средства за вработување на дополнителни 225 образовни асистенти, со што вкупната бројка за новата учебна година изнесува 725 асистенти.

Согласно новиот Закон за основно образование 5-те посебни училишта се трансформирани во Основни училишта со Ресурсни центри; а посебните паралелки (23) се трансформираа во Центри за поддршка.

Доделени се 426 стипендии за деца со посебни образовни потреби, ученици во прво и второ одделение кои редовно следат основно образование во рамките на проектот „Биди ИН, биди ИНклузивен, биди ИНклудиран“ финансиран од Делегацијата на Европската Унија. Преку истиот проект, обезбедени се дополнителни 13 сензорни соби во 13 училишта, 8 инклузивни игралишта во дворовите на училиштата, 1 сензорна градина, 1 електромоторен транспортер за качување по скали и дидактички материјали и асистивна технологија за 5 училишта.

Сите овие интервенции, допринесоа бројот на ученици со посебни образовни потреби во редовниот образовен систем да се зголемува. Согласно податоците од електронскиот систем на МОН за оваа учебна година, во редовниот образовен систем има вкупно 911 ученици со посебни образовни потреби, додека во ресурсните центри има вкупно 381 ученик.

МОН интензивно работи на креирање програми и јавни политики за застапеност на ромската заедница и интегрираност на ромските ученици во образованиот систем. За таа цел е воспоставена програмата ромски образовни медијатори, како поддршка на основното образование на Роми. Истите дејствуваат на локално ниво во 26 општини и над 85 основни училишта.

Исто така, обезбедени се стипендии за учениците од ромската заедница од прва година во средните училишта. МОН обезбеди 891 стипендија за средношколци Роми за учебната 2021/2022 (или повеќе од 2/3 од вкупниот број на средношколци Роми во Република Северна Македонија). Средствата се целосно обезбедени од МОН и програмата за Поддршка на средно образование на Роми . Со ова се обезбедува континуитет и зголемување на бројот на Роми во средните училишта за повеќе од 60%, воедно се намалува отписот на средношколците Роми и се обезбедува стапката на ученици Роми со комплетирано средно образование.

Во Република Северна Македонија опфатот на деца во предучилишното образование е 32.4% за деца од 0-6 години, додека опфатот на деца од 3-6 годишна возраст изнесува 45.2%. Заради зголемување на бројот на деца во предучилишно образование државата постојано инвестира во зголемување на бројот на градинки како и подобрување на условите во постојните градинки. Целта е до крајот на 2024 година во предучилишното образование да бидат опфатени 60% од децата од 3 до 6 годишна возраст.
Во однос на зголемување на пристапоста и достапноста на предучилшното образование направивме измени на Законот за заштита на детето , со кои повеќе  не постојат посебни групи за деца со попреченост, туку децата се вклучуваат во редовните воспитни групи.
Од септември 2022 година Министерството за труд и социјална политика во соработка со Националниот сојуз на глуви и наглуви започнува со обуки за вработените во предшколските установи за знаковен јазик. Овие обуки особено се наменети за вработените каде имаме згрижено деца со пречки во слухот.

Со цел да се поддржат родителите да добијат навремени и квалитетни насоки како да воспитуваат здрави и напредни деца, покрај бројните тековни активности (како што се програмите за родителство и развојот на апликацијата за родителство Bebbo), УНИЦЕФ обезбеди техничка поддршка за развој на национална Стратегија за родителство и Акциски план. Стратегијата се изработува во тесна соработка со трите клучни министерства, Министерството за труд и социјална политика, Министерството за здравство и Министерството за образование и наука.

Во контекст на спроведување на процесот на деинституционализација до сега, повеќе од 60% од Националната стратегија за Деинституционализација е реализирана, како во делот на преселба на корисниците, во зајакнувањето на капацитети на стручните лица и во делот на обезбедување на координирана грижа на локално ниво.

Како резултат на овие процеси денеска во Република Северна Македонија нема деца до 18 годишна возраст сместени во институција. Целосно се трансформирани сите установи за згрижување на деца и обезбедени услови за семејна грижа за сите 186 деца под 18 години.

Интензивно се работи на унапредување и зајкнување на згрижувањето преку активности насочени кон обезбедување на нови и поддршка на постојните згрижувачки семејства. Како новина во оваа област е и отворањето три центри за поддршка на згрижувачките семејства, кои вршат промоција на услугата згрижување во семејство, подготовка, проценка и поддршка на постојните згрижувачките семејства со цел тие да одговорат на индивидуалните потреби на децата. Tритe центри за поддршка на згрижувачките семејства ја обезбедуваат оваа услуга за 327 згрижувачки семејства во кои се згрижени вкупно 559 корисници.

Министерството за труд и социјална политика е  носител на социјалната заштита на ризичните групи граѓани и е клучен актер за заштита на децата во ризик, а посебно децата на улица преку поддршка и јакнење на нивните родители, како посебна целна група преку јакнење на нивните капацитети.

За подобрување на состојбата и меѓусебната координација во постапување помеѓу институциите и нивните одговорности во однос на децата на улица/уличните деца со техничка поддршка на Канцеларијата на УНДП во Скопје во тек е подготвка на нов мултисекторски протокол за постапување и упатување на децата на улица/уличните деца.

На крајот сакам да потенцирам дека иднината на секое општество зависи од неговата способност за обезбедување на благосостојба на следната генерација деца. За таа цел потребите на децата ќе бидат и понатаму наша главна водилка во донесувањето одлуки и креирањето на политики кои ја градат иднината на нашето општество.

Благодарам.